เศรษฐกิจ 2 นคราทายท้าวิชามาร

เศรษฐกิจไทยจะดีหรือแย่กันแน่? แหงละ ถ้าดูบริษัทในตลาดหลักทรัพย์ฯ ก็กำไรหลายแสนล้าน แต่ถ้าดูพืชผลการเกษตร ราคาข้าวเหลือเกวียนละ 7,500 คาดว่าปลายปีจะตกหนักกว่านี้อีก
12 ก.ย. 2559

ใบตองแห้ง
 
เศรษฐกิจไทยจะดีหรือแย่กันแน่? แหงละ ถ้าดูบริษัทในตลาดหลักทรัพย์ฯ ก็กำไรหลายแสนล้าน แต่ถ้าดูพืชผลการเกษตร ราคาข้าวเหลือเกวียนละ 7,500 คาดว่าปลายปีจะตกหนักกว่านี้อีก
นี่ยังไม่นับตลาดหุ้นที่เจอ “ข่าวลือ” และเฟดจะขึ้นดอกเบี้ยแหงๆ ไม่ช้าก็เร็ว
ไม่ปฏิเสธหรอก เศรษฐกิจไทยอยู่ในช่วงปรับโครงสร้าง รัฐบาลชู “ประเทศไทย 4.0” โฆษกไก่อู (ว่าที่พลโท) บอกจะต้องใช้เวลา 3-5 ปีเปลี่ยนเกษตรดั้งเดิมเป็นเกษตรสมัยใหม่ เปลี่ยนข้าว ยางพารา มันสำปะหลัง ให้เป็นอาหารสุขภาพหรืออาหารเสริมมูลค่าสูง เปลี่ยน SME เป็นสมาร์ทเอสเอ็มอีหรือสตาร์ทอัพ
แต่วันนี้สิครับจะทำอย่างไรกับราคาข้าว ยาง มัน ที่ตกต่ำถึงขีดสุด จนชาวบ้านไม่มีเงินจับจ่าย จะทำอย่างไรกับ SME หรืออุตสาหกรรมบางประเภทที่ใกล้ล่มสลาย มีคนตกงานมากขึ้นเรื่อยๆ
แน่ละ รัฐบาลจะจ่ายชดเชย ให้ชาวนาเลิกปลูกข้าวหันไปปลูกพืชอื่นหรือเลี้ยงสัตว์ แต่เคยไปฟังชาวนาจริงๆ ไหมครับ การปลูกพืชอื่นหรือเลี้ยงสัตว์ไม่เหมาะกับบางพื้นที่พืชบางอย่างเฮโลปลูกมากๆ ก็ราคาตกอีก ผมไม่ได้บอกว่าแนวคิดนี้ผิด แต่การผลักดันผ่านระบบราชการ กำนันผู้ใหญ่บ้าน ฝืนธรรมชาติของเกษตรกรระวังจะไม่บรรลุผลที่ต้องการ
แนวโน้มจึงยังไม่เห็นทางแก้ เศรษฐกิจระดับล่าง เกษตรกร แรงงาน จะยากลำบากอีกหลายปี เพราะสินค้าเกษตรส่งออกลดลง การลงทุนใหม่ๆ ภาคอุตสาหกรรมแทบไม่เกิด มีแต่ภาคบริการที่เติบโต
อย่าว่าโง้นงี้ แม้กระทั่งลูกคนชั้นกลางจบปริญญาตรี ก็ยังหางานทำยาก ถ้าไม่มีเส้นสายรับราชการก็ต้องไปทำเกษตรอินทรีย์ ไปเป็น Smart SME หรือ Start Up ซึ่ง 10 รายประสบความสำเร็จแค่ 1 ราย ที่เหลือเจ็บตัวแต่ไม่เป็นข่าว
เศรษฐกิจไทยระยะนี้จึงอยู่ในภาวะพิกล คนชั้นล่าง หรือแม้แต่คนชั้นกลางระดับล่างไม่มีกำลังซื้อ แต่คนระดับบนเพิ่งฉลองตึกสูงที่สุดตึกใหม่ โดยบริษัทเดียวกันเพิ่งสร้างหมู่บ้านตากอากาศใหญ่โตมีมหาสมุทรของตัวเอง ห้างสรรพสินค้าก็แข่งกันเปิดใหม่ โกยกำไรๆๆ ท่ามกลางรถติด สินค้าพรีเมียมไฮเอนด์ ขายดิบขายดี หมู่บ้าน คอนโดฯ ริมรถไฟฟ้าผุดเป็นดอกเห็ด (แต่รถไฟฟ้าขาดทุน)
ผมก็มองไม่ออกหรอกว่าจะเป็นอย่างไรต่อไป แต่สรุปง่ายๆ นี่แสดงว่ามีเศรษฐกิจ 2 ภาคที่โต-ร่วง สวนทางกัน ภาคที่กระทบคนส่วนใหญ่ร่วง แต่ภาคที่สร้างความร่ำรวยให้คนส่วนน้อยกลับรุ่ง เอาละ ถ้ามองโลกเชิงบวก เดี๋ยวอาจกระจายความมั่งคั่ง แต่ถ้าสวนทางกัน ถ้ากระจายไม่ทันจะเกิดอะไร
ทุกวันนี้เวลาไปเดินห้างสังเกตไหมครับ ธุรกิจที่สร้างมูลค่าเพิ่มสูงๆ ไม่ใช่ปัจจัยสี่ มีตั้งแต่น้ำแข็งไสเกาหลี ชาบูปิ้งย่าง ฟิวชั่น (บวกแวต 7% ชาร์จ 10%) สปาคน สปาหมา ตัดขน เสริมความงาม สินค้าสุขภาพ อาหารออร์แกนิก แพ็กกิ้งสวยๆ ขายแพงขึ้น 2-3 เท่า
เมื่อเร็วๆ นี้มีข่าวคนกิน Street Food มากขึ้นลดกินอาหารตามห้าง เจโทรเผยตัวเลขปี 59 ร้านอาหารญี่ปุ่นเติบโตลดลง มีร้านเปิดใหม่ 297 ร้าน ปิดตัว 193 ร้านฟังแล้วสยอง เพราะแต่ละร้านลงทุนไม่น้อย ร้านอาหารเกาหลี-อิตาลี-ฟิวชั่น หรือธุรกิจบริการอื่นๆ ก็คงไม่ต่างกัน
ณ วันนี้ดูเหมือนคนชั้นกลางระดับบน คนมั่งมี ยังมีกำลังซื้อไม่อั้น แต่ถ้ากำลังซื้อหดตัวอีกรอบ จากคนชั้นล่างมาถึงคนชั้นกลาง จะเกิดอะไรยังทายไม่ออกเหมือนกันนะครับ
 